મારી પોતાની જિંદગી ભૂલપ્રધાન છે એવું મને કોઈક વાર ને મારાં સ્વજનોને ઘણી વાર લાગ્યું છે. બહુ વિચાર કરીને ખોટા નિર્ણયો લે એ વ્યક્તિ બુદ્ધિમાન હોય એવું કહેવાય છે. ચા પીવાના, વહેલા સૂઈ મોડા ઊઠવાના, બસને બદલે રિક્ષામાં જવાના, સારું ને ઝાઝું જમવાના, ગપ્પાં મારવાના – આવા વિચારો હું કરી શકું છું ખરો. આવા વિચારોને બને એટલા જલદી અમલમાં મૂકી વિચાર ને વર્તનની એકવાક્યતા પણ સિદ્ધ કરું છું પરંતુ એ સિવાય વિચાર કરવાની વૃત્તિ કે પ્રવૃત્તિથી મારું મગજ ઘણું દૂર રહે છે. એટલે હું બુદ્ધિપ્રધાન વ્યક્તિ નથી. મારી કોઈ વાત સાથે સંમત ન થનારા પણ મારા અભિપ્રાય જોડે બિલકુલ સંમત છે. પણ ખોટા નિર્ણયો હું બહુ ઝડપથી કરી શકું છું એટલે ભૂલપ્રધાન વ્યક્તિ હોવાનો દાવો હું જરૂર કરી શકું. મુશ્કેલી એટલી છે કે મારી ભૂલોની મને જલદી ખબર પડતી નથી. મોટે ભાગે બીજા જ મને મારી ભૂલોની સમજણ આપે છે. અભ્યાસ, નોકરી ને લગ્ન – માનવજીવનનાં સૌથી અગત્યનાં ક્ષેત્રો છે. આ ત્રણેય ક્ષેત્રે મેં ભૂલોની પરંપરા સર્જી છે. આ ભૂલો યાદ કરું છું ત્યારે મારું મન એકદમ ફ્રેશ થઈ જાય છે. મારા જીવનને આનંદદાયક બનાવવામાં મારી ભૂલોનો ઘણો મોટો ફાળો છે. આ ભૂલોથી કંઈ પીડા ભોગવવી પડી હોય તો બીજાઓએ ભોગવી છે.